A Bizottság határozata
(1997. július 16.)
a tagállamok által húsipari termékek behozatalára feljogosított harmadik országbeli létesítmények ideiglenes jegyzékeinek megállapításáról
(EGT vonatkozású szöveg)
(97/569/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/34/EK határozattal [1] módosított, az egyes állati eredetű termékek, halászati termékek és élő kéthéjú kagylók tagállamokba történő behozatalára jogosult harmadik országbeli létesítmények átmeneti időszakra szóló, ideiglenes jegyzékei összeállításának feltételeiről szóló, 1995. június 22-i 95/408/EK tanácsi határozatra [2] és különösen annak 2. cikkének (1) bekezdésére és 7. cikkére,
mivel a legutóbb a 97/160/EK bizottsági határozattal [3] módosított 79/542/EGK tanácsi határozat [4] megállapítja a tagállamok által húsipari termékek behozatalára feljogosított harmadik országok jegyzékét;
mivel a tagállamok által a baromfihúsból és vadhúsból készült termékek behozatalára feljogosított harmadik országok jegyzékét a legutóbb a 96/90/EK irányelvvel [5] módosított 92/118/EGK tanácsi irányelv [6] alapján állapították meg;
mivel a legutóbb a 96/344/EK határozattal [7] módosított 94/278/EK bizottsági határozat [8] megállapítja a tagállamok által a nyúlhúsból és tenyésztettvad-húsból készült termékek behozatalára feljogosított harmadik országok jegyzékét;
mivel a jegyzéken szereplő országok nagy részének a húsipari termékek behozatalára vonatkozó állat-egészségügyi és az állat-egészségügyi bizonyítvánnyal kapcsolatos követelményeit egyrészről a 97/221/EK bizottsági határozat [9], másrészről a 97/41/EK bizottsági határozat [10] állapítja meg;
mivel a Bizottság egyes harmadik országoktól azzal a garanciával kapta meg a létesítmények jegyzékeit, hogy megfelelnek a vonatkozó közösségi egészségügyi követelményeknek, és ha egy létesítmény nem teljesíti a követelményeket, az Európai Közösségbe irányuló exporttevékenységét felfüggeszthetik;
mivel a Bizottság nem képes megállapítani az összes érintett harmadik ország létesítményeinek a közösségi követelményeknek való megfelelését és az illetékes hatóságok által nyújtott garanciák érvényességét;
mivel az ezekből az országokból származó húsipari termék kereskedelme megszakadásának megelőzése miatt szükséges egy további időszakot biztosítani, amelynek során a tagállamok folytathatják a húsipari termékek behozatalát az általuk elismert létesítményekből, azzal a feltétellel, hogy e húsipari termékek kereskedelme a nemzeti piacra korlátozódik; mivel a további időszak során a Bizottság összegyűjti ezektől az országoktól a jegyzékre való felkerüléshez szükséges garanciákat a 95/408/EK bizottsági határozatban megállapított eljárásnak megfelelően;
mivel a Cseh Köztársaság esetében a létesítmények jegyzékét a 97/229/EK bizottsági határozat [11] állapítja meg;
mivel az említett időszak lejártával azok a harmadik országok, amelyek nem adták át létesítményeik jegyzékét a közösségi szabályoknak megfelelően, a továbbiakban nem vihetnek ki húsipari termékeket a Közösségbe;
mivel a tagállamok felelősek lesznek azért, hogy megbizonyosodjanak arról, hogy azok a létesítmények, amelyekből húsipari termékeket hoznak be, megfelelnek az előállításra és a forgalomba hozatalra vonatkozó követelményeknek, amelyek nem kevésbé szigorúak, mint a közösségi követelmények;
mivel a húsipari termékeket előállító létesítmények ideiglenes jegyzékei egyes országok tekintetében ily módon megállapíthatók;
mivel a 95/408/EK határozat 2. cikkével összhangban Mauritius továbbította egy, a Közösségbe történő kivitelre feljogosított létesítmény adatait;
mivel egy közösségi helyszíni vizsgálat kimutatta, hogy a létesítmény egészségügyi szintje megfelelő, és ezért felvehető azon létesítmények első jegyzékére, amelyekből a húsipari termékek behozatala engedélyezhető; mivel a 97/365/EK bizottsági határozatot [12] ennek megfelelően kell módosítani;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok az I. mellékletben felsorolt létesítményekből engedélyezik a húsipari termékek behozatalát.
(2) Az I. mellékletben nem szereplő harmadik országok esetében a tagállamok 1998. január 1-jéig engedélyezhetik a létesítményeknek húsipari termékek behozatalát.
(3) A húsipari termékek behozatalára továbbra is a máshol elfogadott közösségi állat-egészségügyi rendelkezések vonatkoznak.
2. cikk
A 97/365/EK bizottsági határozat melléklete e határozat II. mellékletének megfelelően módosul, a Mauritiusi Köztársasággal egészül ki.
3. cikk
Ezt a határozatot 1997. január 1-jétől kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 1997. július 16-án.